CELEX: 32022D0714
Language: da
Date: 2022-05-05 00:00:00
Title: Kommissionens gennemførelsesafgørelse (EU) 2022/714 af 5. maj 2022 om indrømmelse af en undtagelse, der giver Belgien, Bulgarien, Cypern, Litauen, Nederlandene og Finland mulighed for at anvende andre midler til udveksling og lagring af oplysninger i kodekssystemet til importkontrol end elektroniske databehandlingsteknikker i forbindelse med varer i postforsendelser (meddelt under nummer C(2022) 2760) (Kun den bulgarske, den græske, den franske, den litauiske, den nederlandske og den finske udgave er autentiske) (EØS-relevant tekst)

10.5.2022   
               
               
                  DA
               
               
                  Den Europæiske Unions Tidende
               
               
                  L 133/28
               
            
         KOMMISSIONENS GENNEMFØRELSESAFGØRELSE (EU) 2022/714
         af 5. maj 2022
         om indrømmelse af en undtagelse, der giver Belgien, Bulgarien, Cypern, Litauen, Nederlandene og Finland mulighed for at anvende andre midler til udveksling og lagring af oplysninger i kodekssystemet til importkontrol end elektroniske databehandlingsteknikker i forbindelse med varer i postforsendelser
         
            
               (meddelt under nummer C(2022) 2760)
            
         
         (Kun den bulgarske, den græske, den franske, den litauiske, den nederlandske og den finske udgave er autentiske)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 6, stk. 4, og artikel 8, stk. 2,
         efter høring af Toldkodeksudvalget, og
         ud fra følgende betragtninger:
         
                     (1)
                  
                  
                     I henhold til artikel 6, stk. 1, i forordning (EU) nr. 952/2013 skal al udveksling af oplysninger mellem toldmyndigheder og mellem økonomiske operatører og toldmyndigheder samt lagring af disse oplysninger, som påkrævet i henhold til toldlovgivningen, foretages ved hjælp af elektroniske databehandlingsteknikker.
                  
               
                     (2)
                  
                  
                     I henhold til artikel 6, stk. 4, i forordning (EU) nr. 952/2013 kan Kommissionen i særlige tilfælde vedtage afgørelser om at tillade en eller flere medlemsstater at fravige anvendelsen af elektroniske databehandlingsteknikker til udveksling og lagring af oplysninger, hvis en sådan undtagelse er begrundet i de særlige forhold, der gør sig gældende i de medlemsstater, der anmoder om den, og undtagelsen gælder for en begrænset periode.
                  
               
                     (3)
                  
                  
                     Kommissionens gennemførelsesafgørelse (EU) 2019/2151 (2) fastlægger arbejdsprogrammet vedrørende udviklingen og indførelsen af de elektroniske systemer, der er omhandlet i EU-toldkodeksen (»arbejdsprogrammet«). Arbejdsprogrammet indeholder en liste over de elektroniske systemer, der skal udvikles, og datoerne for, hvornår disse systemer forventes at komme i drift. Arbejdsprogrammet fastsætter gennemførelsen og datoerne for indførelse af kodekssystemet til importkontrol (»ICS2«) i overensstemmelse med artikel 6, stk. 1, og artikel 16, 46, 47 og 127 til 132 i forordning (EU) nr. 952/2013.
                  
               
                     (4)
                  
                  
                     I overensstemmelse med arbejdsprogrammet skulle medlemsstaterne fra den 15. marts 2021 være klar til at indføre ICS2 med henblik på at indsamle summariske indpassageangivelser fra postvirksomheder og kurerselskaber for varer, der transporteres ad luftvejen, og de skulle give de økonomiske aktører mulighed for at tilslutte sig systemet og til at indgive summariske indpassageangivelser ved anvendelse af dette system senest den 1. oktober 2021.
                  
               
                     (5)
                  
                  
                     I overensstemmelse med artikel 127 i forordning (EU) nr. 952/2013 og artikel 183, stk. 1, litra c), i Kommissionens gennemførelsesforordning (EU) 2015/2447 (3) skal postvirksomheder, der er etableret i Unionen, fra den 1. oktober 2021 indgive indpassageangivelser ved hjælp af ICS2.
                  
               
                     (6)
                  
                  
                     Postvirksomheder i Unionen, der modtager post fra postvirksomheder uden for Unionen, er afhængige af disse virksomheder med hensyn til rettidig indsamling og udveksling af elektroniske forhåndsdata med henblik på at opfylde forpligtelserne i gennemførelsesforordning (EU) 2015/2447. Postvirksomheder fra visse tredjelande er imidlertid endnu ikke teknisk parate til at opfylde de krav til indsamling og international udveksling af elektroniske forhåndsdata, som gælder for dem i henhold til Verdenspostforeningens konvention. De indsamler derfor stadig ikke elektroniske data enten helt eller delvist og videregiver dem derfor ikke til de postvirksomheder, der er etableret i Unionen. Postvirksomheder i Unionen kan i stedet videreanvende de data, der er indsamlet til toldangivelsesformål, og videregive disse data til ICS2 gennem en automatiseret proces. Det er imidlertid ikke alle postvirksomheder i Unionen, der har indført en sådan automatiseret videreanvendelsesproces.
                  
               
                     (7)
                  
                  
                     På grund af manglen på elektroniske forhåndsdata (dvs. oplysninger om angivelsen forud for ankomst eller lastning, der typisk er indeholdt i toldformularen) fra visse postvirksomheder, der er etableret i tredjelande, er postvirksomheder, der er etableret i Unionen, nødsaget til at indføre dataene manuelt i ICS2 på tidspunktet for postforsendelsernes fysiske ankomst, såfremt de ikke har indført en automatiseret proces for videreanvendelse, og videresende de oplysninger, der indsamles med henblik på toldangivelse, til ICS2 i overensstemmelse med artikel 139, stk. 5, i forordning (EU) nr. 952/2013. Når en sådan manuel proces anvendes på en høj andel af postforsendelserne, kan den forårsage betydelige forstyrrelser i den internationale postforsyningskæde.
                  
               
                     (8)
                  
                  
                     Ifølge de oplysninger, som toldmyndighederne i Belgien, Bulgarien, Cypern, Litauen, Nederlandene og Finland har modtaget, var mængden af postforsendelser, for hvilke der ikke foreligger elektroniske forhåndsdata til indgivelse af summariske indpassageangivelser via ICS2 i disse medlemsstater, på trods af forpligtelsen til at indsende data vedrørende summariske indpassageangivelser elektronisk for alle postforsendelser fra den 1. oktober 2021 over 15 % af det samlede antal postforsendelser, der blev modtaget i måneden forud for datoen for anvendelsen af denne afgørelse. Dette skaber forstyrrelser og flaskehalse i strømmen af varer, der ankommer pr. post til disse medlemsstater på trods af sidstnævntes igangværende bestræbelser på at opfylde de retlige forpligtelser med hensyn til elektronisk udveksling af ICS2-relaterede oplysninger.
                  
               
                     (9)
                  
                  
                     De anmodninger om undtagelser i henhold til forordning (EU) nr. 952/2013, som blev indgivet af Bulgarien, Cypern og Litauen den 21. december 2021, af Nederlandene den 23. december 2021, af Belgien den 5. januar 2022 og af Finland den 14. januar 2022, er begrundet med disse ekstraordinære omstændigheder, der skyldes, at systemerne hos visse postvirksomheder uden for Unionen ikke er teknisk parate. Sådanne undtagelser bør midlertidigt give disse medlemsstater mulighed for at anvende andre midler end elektroniske databehandlingsteknikker til udveksling og lagring af oplysninger i forbindelse med varer i postforsendelser, for hvilke postvirksomhederne uden for Unionen ikke fremsender elektroniske forhåndsdata til Unionens postvirksomheder, og for hvilke Unionens postvirksomheder ikke kan genanvende toldangivelsernes data til indgivelse af summariske indpassageangivelser gennem ICS2.
                  
               
                     (10)
                  
                  
                     Som følge af gennemførelsen af denne afgørelse skal toldmyndighederne i Belgien, Bulgarien, Cypern, Litauen, Nederlandene og Finland senest en måned efter meddelelsen af afgørelsen underrette Kommissionen om de fremskridt, som deres respektive postvirksomheder har gjort med hensyn til at indgive data vedrørende de summariske indpassageangivelser for postforsendelserne til ICS2.
                  
               
                     (11)
                  
                  
                     Da kravet om at indgive summariske indpassageangivelse elektronisk for alle postforsendelser trådte i kraft den 1. oktober 2021, bør denne afgørelse derfor finde anvendelse med tilbagevirkende kraft fra denne dato og indtil den 30. juni 2022 —
                  
               VEDTAGET DENNE AFGØRELSE:
         
            Artikel 1
            Uanset artikel 6, stk. 1, i forordning (EU) nr. 952/2013 kan toldmyndighederne i Belgien, Bulgarien, Cypern, Litauen, Nederlandene og Finland tillade deres postvirksomheder at indgive summariske indpassageangivelser for varer i postforsendelser ved hjælp af andre midler til udveksling og lagring af oplysninger end elektroniske databehandlingsteknikker, forudsat at alle følgende betingelser er opfyldt:
            
                        a)
                     
                     
                        der er ikke meddelt elektroniske forhåndsdata for disse varer af en postvirksomhed, der er etableret uden for Unionens toldområde, og som leverer internationale tjenester, der er omfattet af Verdenspostforeningens konvention
                     
                  
                        b)
                     
                     
                        mængden af de pågældende postforsendelser oversteg 15 % af det samlede antal postforsendelser, der blev modtaget i måneden forud for datoen for anvendelsen af denne afgørelse
                     
                  
                        c)
                     
                     
                        den pågældende medlemsstat tillader kun anvendelsen af andre midler end elektroniske databehandlingsteknikker som omhandlet ovenfor, såfremt den nationale postvirksomhed endnu ikke har teknisk kapacitet til at videreanvende og meddele kodekssystemet til importkontrol (»ICS2«) de oplysninger, der er indsamlet med henblik på angivelsen om overgang til fri omsætning.
                     
                  
         
            Artikel 2
            Toldmyndighederne i Belgien, Bulgarien, Cypern, Litauen, Nederlandene og Finland underretter senest en måned efter datoen for meddelelsen af denne afgørelse Kommissionen om de nationale postvirksomheders fremskridt, der er gjort fra datoen for anvendelsen af denne afgørelse, med hensyn til at fremsende data vedrørende summariske indpassageangivelser for varer i postforsendelser til toldmyndighederne ved hjælp af ICS2.
         
         
            Artikel 3
            Denne afgørelse er rettet til Kongeriget Belgien, Republikken Bulgarien, Republikken Cypern, Republikken Litauen, Kongeriget Nederlandene og Republikken Finland.
            Den finder anvendelse fra den 1. oktober 2021 til den 30. juni 2022.
         
         
            Udfærdiget i Bruxelles, den 5. maj 2022.
            
               
                  På Kommissionens vegne
               
               Paolo GENTILONI
               
                  Medlem af Kommissionen
               
            
         
         
            (1)  EUT L 269 af 10.10.2013, s. 1.
         
            (2)  Kommissionens gennemførelsesafgørelse (EU) 2019/2151 af 13. december 2019 om fastlæggelsen af arbejdsprogrammet vedrørende udviklingen og indførelsen af de elektroniske systemer, der er omhandlet i EU-toldkodeksen (EUT L 325 af 16.12.2019, s. 168).
         
            (3)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).